Title: ประกาศสถาบันคุ้มครองเงินฝาก เรื่อง โครงสร้างและการจัดองค์กรในการดำเนินงาน สรุปอำนาจหน้าที่ที่สำคัญ วิธีดำเนินงาน และสถานที่ติดต่อเพื่อขอรับข้อมูลข่าวสารของสถาบันคุ้มครองเงินฝาก (ฉบับที่ 3)

ประกาศสถาบันคุ้มครองเงินฝาก

ประกาศสถาบันคุ้มครองเงินฝาก
เรื่อง
โครงสร้างและการจัดองค์กรในการดำเนินงาน สรุปอำนาจหน้าที่ที่สำคัญ วิธีดำเนินงาน
และสถานที่ติดต่อเพื่อขอรับข้อมูลข่าวสารของสถาบันคุ้มครองเงินฝาก
(ฉบับที่ ๓)[๑]

โดยที่ปัจจุบันสถาบันคุ้มครองเงินฝากได้มีการปรับปรุงโครงสร้างองค์กร
และขอบเขตหน้าที่ความรับผิดชอบของแต่ละส่วนงาน
ให้มีความเหมาะสมและสอดคล้องกับภารกิจยิ่งขึ้น
และเพื่อให้เป็นไปตามพระราชบัญญัติข้อมูลข่าวสารของราชการ พ.ศ. ๒๕๔๐ มาตรา ๗ (๑)
(๒) (๓) ที่จะให้ประชาชนได้มีโอกาสรับรู้ข้อมูลข่าวสารเกี่ยวกับการดำเนินงานต่าง ๆ
ของสถาบัน จึงสมควรประกาศไว้ดังนี้

ให้ยกเลิกประกาศสถาบันคุ้มครองเงินฝาก เรื่อง
โครงสร้างและการจัดองค์กรในการดำเนินงาน สรุปอำนาจหน้าที่ที่สำคัญ วิธีดำเนินงาน
และสถานที่ติดต่อเพื่อขอรับข้อมูลข่าวสารของสถาบันคุ้มครองเงินฝาก (ฉบับที่ ๒)
ลงวันที่ ๑๙ กรกฎาคม ๒๕๕๓ และให้ใช้ความต่อไปนี้แทนข้อ ๓ ของประกาศสถาบันคุ้มครองเงินฝาก
เรื่อง โครงสร้างและการจัดองค์กรในการดำเนินงาน
สรุปอำนาจหน้าที่ที่สำคัญวิธีดำเนินงาน
และสถานที่ติดต่อเพื่อขอรับข้อมูลข่าวสารของสถาบันคุ้มครองเงินฝาก ลงวันที่ ๑๗
พฤศจิกายน ๒๕๕๒
ข้อ ๓  สถาบันคุ้มครองเงินฝากมีโครงสร้างองค์กรและขอบเขตหน้าที่ความรับผิดชอบของแต่ละส่วนงาน
ดังต่อไปนี้
(๑) ฝ่ายบริหารความเสี่ยง
มีหน้าที่ดำเนินการงานที่เกี่ยวข้องกับการบริหารความเสี่ยงทั้งองค์กร รวมทั้งด้านการผันผวนของราคาตลาด
ด้านการดำเนินงาน ด้านสินเชื่อ และความเสี่ยงด้านการประกันเงินฝาก
(๒) ฝ่ายสื่อสารและเลขานุการองค์กร
มีหน้าที่ดำเนินการงานที่เกี่ยวข้องกับกรรมการสถาบันและผู้บริหารระดับสูง
งานด้านประชาสัมพันธ์ การสื่อสารองค์กร งานด้านพิธีการต่าง ๆ
และด้านข้อมูลข่าวสารของสถาบัน
(๓) ฝ่ายตรวจสอบภายใน มีหน้าที่ดำเนินการงานที่เกี่ยวข้องกับการตรวจสอบ
ประเมินผล และติดตามการดำเนินงานของสถาบันให้เป็นไปตามมาตรฐาน
(๔) ฝ่ายวางแผนกลยุทธ์และวิจัย
มีหน้าที่ดำเนินการงานที่เกี่ยวข้องกับการวางแผนกลยุทธ์ของสถาบัน
และศึกษาวิจัยระบบการประกันเงินฝากที่มีประสิทธิภาพ รวมทั้งงานด้านวิเทศสัมพันธ์
(๕) ฝ่ายวิเคราะห์สถาบันการเงินและจ่ายคืนผู้ฝาก
มีหน้าที่ดำเนินการงานที่เกี่ยวข้องกับการวิเคราะห์และติดตามฐานะสถาบันการเงิน
ระบบการจ่ายคืนผู้ฝาก
(๖) ฝ่ายกฎหมายและชำระบัญชี
มีหน้าที่ดำเนินการงานที่เกี่ยวข้องกับกฎหมายต่าง ๆ ของสถาบัน
และการชำระบัญชีเมื่อสถาบันการเงินถูกเพิกถอนใบอนุญาต
(๗) ฝ่ายบริหารเงินกองทุน
มีหน้าที่ดำเนินการงานที่เกี่ยวข้องกับการบริหารเงินกองทุน ภายใต้กรอบนโยบายของสถาบันคุ้มครองเงินฝากและกฎหมาย
(๘) ฝ่ายบริหารงานบุคคลและสำนักงาน
มีหน้าที่ดำเนินการงานที่เกี่ยวข้องกับการบริหารงานบุคคล งานการพัสดุ และงานธุรการของสถาบัน
(๙) ฝ่ายการเงินและการบัญชี
มีหน้าที่ดำเนินการงานที่เกี่ยวข้องกับงานการเงินและการบัญชีสำนักงาน
และบัญชีเงินลงทุนของสถาบัน
(๑๐) ฝ่ายเทคโนโลยีสารสนเทศ
มีหน้าที่ดำเนินการงานที่เกี่ยวข้องกับโครงสร้างพื้นฐานเทคโนโลยีและการพัฒนาระบบฐานข้อมูลของสถาบัน

ประกาศ
ณ วันที่ ๒๙ พฤษภาคม พ.ศ. ๒๕๕๕
สิงหะ  นิกรพันธุ์
ผู้อำนวยการสถาบันคุ้มครองเงินฝาก

ปริยานุช/ผู้จัดทำ
๒๕ กรกฎาคม
๒๕๕๕

ปณตภร/ผู้ตรวจ
๒๗ กรกฎาคม
๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๑๑๖ ง/หน้า ๓๐/๒๐ กรกฎาคม ๒๕๕๕